DSB har netop offentliggjort, at togene igen afgår fra Arden i morgentimerne. I alt får Arden to nye morgenafgange tilbage, som de har måttet undvære siden køreplansskiftet i december 2015. Det drejer sig om InterCityLyn-togene fra Aarhus H til Aalborg, der standser i Arden kl. 6.48 og kl. 7.48 på hverdage. Togene ankommer i Aalborg henholdsvis kl. 7.09 og 8.09. Muligheden for at få et eller to morgenafgange tilbage har været et indtrængende ønske fra de lokale borgere og Mariagerfjord Kommune, og resultatet skaber glæde på rådhuset. - Det er vi rigtig glade ved. Vi siger tak for imødekommenheden, det betyder meget for området og for Arden by. Det er positivt, siger borgmester i Mariagerfjord Kommune Mogens Jespersen (V). DSB har analyseret mulighederne for at gennemføre ændringerne i den eksisterende køreplan. - Det er et stort puslespil at lægge en køreplan, fordi alle kunderne gerne vil have direkte tog og mange stop ved lige netop deres station. Jeg håber, at kunderne tager godt imod de nye togafgange, siger DSB’s informationschef Tony Bispeskov. Morgentogene begynder at køre igen fra mandag den 2. maj.

Referat:
Det bliver igen muligt at komme med morgentog fra Arden, oplyser DSB.